Hazard-magi og Bellerin-overfall senket Arsenal
Storkampen mellom Chelsea og Arsenal var kun 12 minutter gammel da Antonio Contes mannskap gikk rett i strupen på Arsenal og scoret kampens første mål. Gabriel Paulista, som kom inn for Bellerin, fikk Arsenals største målsjanse etter 37 minutter. Forsvarsspilleren sto merkelig alene inne i boksen, og han forsøkte å heade ballen i det lengste hjørnet, men Thibaut Courtois slo ballen ut til corner. Mesut Özil fikk en flott pasning på overtid av omgangen, og han dro seg inn i feltet og skjøt. Men igjen hadde den belgiske målvakten stålkontroll.Andreomgangen var kun åtte minutter gammel da Chelsea doblet ledelsen. Costa vant en duell én meter inne på egen halvdel, og Hazard plukket opp lærkula, dro seg fri fra Francis Couqelin, fintet vekk Laurent Koscielny - to ganger - og satte ballen nede i det lengste hjørnet med en frekk avslutning. – Det er alltid godt å score vakre mål, spesielt mot et storlag. Vi scoret tre vakre mål, og jeg synes vi fortjente å vinne, sier Hazard til Sky Sports. – Planen min var hele tiden å drible. Jeg prøver å gjøre dette i hver kamp, for jeg trenger å score flere mål. I dag klarte jeg det, og jeg er glad, sier han med et smil. Arsenal-assistent Steve Bould, som styrer butikken mens Arsene Wenger soner sin fire kamper lange karantene, kastet innpå målsniken Olivier Giroud etter 65 minutter. Men det var en annen innbytter, Daniel Welbeck, som var nærmest å redusere til 2-1. Den skadeutsatte engelskmannen gikk høyt på en corner og headet, men Courtois var igjen lynrask på streken da han slo ballen ut til enda en Arsenal-corner.Da det gjenstod fem minutter av ordinær tid, kom tidligere Chelsea-måvlakt Petr Cech i begivenhetenes lys. Han skulle spille en kort pasning ut til Mustafi, men traff i stedet Cesc Fabregas. Han takket, bukket og satte ballen enkelt inn i det tomme buret. Den tidligere Arsenal-spilleren feiret avmålt, mens Cech så tomt ned i bakken. På overtid scoret Olivier Giroud. Nacho Monreal la et godt innlegg inn på den første sonen, og Arsenals nummer 12 satte hodet på ballen og styrte den elegant i mål.
(Chelsea - Arsenal 3-1) Chelseas Marcos Alonso (26) påførte Hector Bellerin (21) en hodeskade da han ga hjemmelaget ledelsen. 2-0-scoringen til Eden Hazard (26) var derimot en skikkelig perle.